༄༅། །བཀའ་གདམས་ཀྱི་རྣམ་པར་ཐར་བ་བཀའ་གདམས་རིན་པོ་ཆེ་གསལ་བའི་སྒྲོན་མེ་ཞེས་བྱ་བའི་ལེགས་པར་བཤད་པ་བཞུགས་པའི་དབུ་ཕྱོགས་ལགས་སྷོ། །

དཔལ་མར་མེ་མཛད་ཡེ་ཤེས་བརྒྱུད་པ་དང་བཅས་པ་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ། །བརྩེ་བ་ཆེན་པོས་དུས་དང་གནས་སྐབས་ཐམས་ཅད་དུ་རྗེས་སུ་གཟུང་དུ་གསོལ།
གང་གིས་མཚན་ཙམ་ཡིད་ལ་དྲན་པས་ཀྱང་། །སྲིད་ཞིའི་རྒུད་པ་མ་ལུས་སེལ་མཛད་ཅིང་། །བདེ་བའི་འབྱུང་གནས་རིན་ཅེན་རྣམ་གསུམ་ལ། །བྱང་ཆུབ་སྙིང་པོའི་བར་དུ་སྐྱབས་སུ་མཆི། །ཁྱོད་སྔོན་དཔག་མེད་དུས་ནས་ཐུགས་
བསྐྱེད་དེ། །རྒྱལ་སྲས་སྤྱོད་ལ་ལེགས་པར་གོམས་པའི་མཐུས། །ཞིང་འདིར་འགྲོ་བའི་རེ་སྐོང་ཨ་ཏི་ཤ། །ཡིད་བཞིན་ནོར་བུ་དེ་ལ་ཕྱག་འཚལ་ལོ། །འཇིག་རྟེན་དབང་པོའི་ཐུགས་རྗེའི་རྣམ་སྤྲུལ་ལས། །བོད་ཡུལ་
བསྟན་པའི་སྤྱི་རྫི་འབྲོམ་རྗེ་ཞེས། །ཚུལ་གཉིས་ཤིང་རྟའི་སྲོལ་ཆེན་རྒྱས་མཛད་པ། །བཀའ་གདམས་མེས་པོ་དེ་ལ་ཕྱག་འཚལ་ལོ། །ཀཱ་རི་ཀ་ནས་དཔལ་ལྡན་འདུས་པའི་བར། །ལམ་གྱི་རིམ་པ་གཅིག་ཏུ་དྲིལ་བ་ལ། །
སྐྱེས་བུ་ཆེན་པོའི་ཆོས་ལུགས་ཞེས་གྲགས་པ། །བཀའ་གདམས་རིན་པོ་ཆེ་ལ་ཕྱག་འཚལ་ལོ། །སྔོན་ཚེ་ཡབ་སྲས་གཉིས་དང་ལྷན་ཅིག་ཏུ། །རླབས་ཆེན་ཚོགས་བསགས་སྨོན་ལམ་རྣམ་དག་པས། །ཕྱོགས་འདིར་ཕུལ་བྱུང་འཕྲིན་ལས་
སྤེལ་མཛད་པའི། །བཀའ་གདམས་བླ་མའི་ཚོགས་ལ་ཕྱག་འཚལ་ལོ། །གང་གི་དྲིན་གྱིས་བྱམས་དང་སྙིང་རྗེ་དང་། །བྱང་ཆུབ་སེམས་དང་ཕ་རོལ་ཕྱིན་པ་དྲུག །སྐྱེ་དང་གནས་དང་འཕེལ་བར་མཛད་པ་ཡི། །ཡོངས་འཛིན་དམ་པ་

རྣམས་ལ་ཕྱག་འཚལ་ལོ། །ཀླུ་སྒྲུབ་ཐོགས་མེད་ཏཻ་ལོ་ནཱ་རོ་ནས། །ལེགས་པར་བརྒྱུད་པ་ལྟ་དང་སྤྱོད་པ་དང་། །བྱིན་རླབས་ཆུ་བོ་གསུམ་འདྲེས་བཀའ་གདམས་ཀྱི། །རྣམ་ཐར་བྱུང་ཚུལ་ཕྱོགས་ཙམ་འདིར་བརྗོད་བྱ། །
བསྐལ་པ་དཔག་ཏུ་མེད་པའི་སྔོན་རོལ་ནས་བྱང་ཆུབ་སེམས་དཔའི་སྤྱོད་པ་རླབས་པོ་ཆེ་ལ་གོམས་པར་མཛད་པ། །ཡི་དམ་གྱི་ལྷ་དཔག་ཏུ་མེད་པས་རྗེས་སུ་བཟུང་བ། །ཕྱི་དང་ནང་གི་གྲུབ་པའི་མཐའ་རྒྱ་མཚོ་ལྟ་བུའི་
ཕ་རོལ་ཏུ་སོན་པ། འགྲོ་བ་རྣམས་ལ་བུ་གཅིག་པ་ལྟ་བུར་དགོངས་པའི་ཐུགས་རྗེ་ཅན་ཇོ་བོ་ཆེན་པོ་རྗེ་ལྷ་གཅིག་གིས་བྱང་ཕྱོགས་གངས་རིའི་ཁྲོད་འདིར་
ཚད་མེད་པའི་ཐུགས་རྗེས་བསྟན་པའི་སྙིང་པོ་ཆེས་ཆེར་གསལ་བར་མཛད་པ་ལ། །བཀའ་གདམས་རིན་པོ་ཆེ་ཞེས་ཡོངས་སུ་གྲགས་པ་ནི་འདིར་གང་བཤད་པར་བྱ་བའོ། །
འདི་ལ་བཀའ་གདམས་ཉིད་ངོས་གཟུངབ་དང་། །བཀའ་གདམས་ཀྱི་ཆོས་སྤྱིའི་དབྱེ་བ་དང་། །བཀའ་གདམས་ཀྱི་མཛད་སྤྱོད་རྣམ་ཐར་བཤད་པའོ། །དང་པོ་ནི། སྡེ་སྣོད་གསུམ་གྱི་སྙིང་པོ་སྐྱེས་བུ་གསུམ་གྱི་ལམ་གྱི་རིམ་པ་ལ་ནི་བཀའ་གདམས་ཞེས་བྱ་སྟེ། །ཐེག་པ་ཆེ་
ཆུང་གི་གསུང་རབ་མ་ལུས་པ་ལས་བོར་རྒྱུ་རྡུལ་ཙམ་ཡང་མེད་པར་གང་ཟག་གཅིག་འཚང་རྒྱ་བའི་ཆ་རྐྱེན་དུ་སྟོན་པས་གདམས་པའི་མཆོག་ཏུ་བྱེད་པའི་ཕྱིར་རོ། །ཇི་སྐད་དུ། །རྗེའི་ཞལ་ནས། །འཛམ་གླིང་མཁས་པ་ཡོངས་ཀྱི་གཙུག་གི་རྒྱན། །
སྙན་པའི་བ་དན་འགྲོ་ན་ལྷང་ངེ་བ། །ཀླུ་སྒྲུབ་ཐོགས་མེད་གཉིས་ལས་རིམ་བཞིན་དུ། །ལེགས་བརྒྱུད་བྱང་ཆུཔ་ལམ་གྱི་རིམ་པ་འདི། །སྐྱེ་རྒུའི་འདོད་དོན་མ་ལུས་སྐོང་བས་ན། །གདམས་པ་རིན་ཅེན་དབང་གི་རྒྱལ་པོ་སྟེ། །གཞུང་བཟང་སྟོང་གི་ཆུ་བོ་
འདུ་བའི་ཕྱིར། །དཔལ་ལྡན་ལེགས་པར་བཤད་པའི་རྒྱ་མཚོའང་ཡིན། །བསྟན་པ་ཐམས་ཅད་འགལ་མེད་རྟོགས་པ་དང་། །གསུང་རབ་མ་ལུས་གདམས་པར་འཆར་བ་དང་། །རྒྱལ་བའི་དགོངས་པ་བདེ་བླག་རྙེད་པ་ད་ང་། །ཉེས་སྤྱོད་ཆེན་པོའི་གཡང་ས་ལས་ཀྱང་བསྲུང་། །

དེ་ཕྱིར་རྒྱ་བོད་མཁས་པའི་སྐྱེ་བོ་ནི། །སྐལ་ལྡན་དུ་མས་བསྟེན་པའི་གདམས་པ་མཆོག །སྐྱེས་བུ་གསུམ་གྱི་ལམ་གྱི་རིམ་པ་ཡིས། །ཡིད་རབ་མི་འཕྲོག་དཔྱོད་ལྡན་སུ་ཞིག་ཡོད། །ཅེས་གསུངསཔ་ལྟར། །ལམ་གྱི་རིམ་པ་ཉིད་ནི་ཆེ་བ་བཞི་དང་ལྡན་ཏེ།
བསྟན་པ་ཐམས་ཅད་འགལ་མེད་ཏུ་རྟོགས་པས་བསྟན་པའི་ཆོས་གང་ལའང་སྐུར་པ་མི་འདེབས། །གསུང་རབ་ཐམས་ཅད་གདམས་པར་ཤར་བས་མན་ངག་གཞན་ནས་མི་འཚོལ། རྒྱལ་བའི་དགོངས་པ་བདེ་བླག་ཏུ་རྙེད་པས་ནི་ཉམས་ལེན་གྱི་ལམ་ཐག་ཉེ། །ཉེས་སྤྱོད་
ཆེན་པོ་རང་འགགས་སུ་འགྲོ་བས་ནི་མ་མཐོང་བའི་གཡང་ས་འགོག་པའོ། །དགེ་བཤེས་སྟོན་པའི་ཞལ་ནས། །བསྟན་པ་ཐམས་ཅད་གྲུ་བཞི་ལམ་གྱིས་འཁྱེར་ཤེས་པ་ངའི་བླ་མ་ཞེས་དང་། །རྣལ་འབྱོར་པ་ཆེན་པོའི་ཞལ་ནས། །གདམས་ངག་ལ་རང་བྱན་ཚུད་
པ་ནི། །བེའུ་བུམ་ལག་མཐིལ་ཙམ་ཞིག་ལ་ངེས་པ་རྙེད་པ་ལ་མི་ཟེར་གྱིས། །གསུང་རབ་ཐམས་ཅད་གདམས་ངག་ཏུ་གོ་བ་ལ་ཟེར་བ་ཡིན་ཞེས་གསུངས་པ་དང་། །སྒོམ་པ་རིན་ཅེན་བླ་མས། །ཚན་གཅིག་གི་འདུལ་བ་ལ་བརྟེན་
ནས་གསང་སྔགས་བཅའ་མཆི། །སྔགས་ལ་བརྟེན་ནས་འདུལ་བ་བཅའ་མཆི། །འདུལ་བ་སྔགས་ཀྱི་གྲོགས། །སྔགས་འདུལ་བའི་གྲོགས་སུ་འཁྱེར་ཤེས་པ་ངའི་བློ་མའི་བཀའ་བརྒྱུད་མིན་པ་མེད། །ཅེས་གསུངས་ཏེ། །ལམ་གྱི་རིམ་པ་ལ་འཁྲིག་ཚུད་པ་ལ་དེ་ལྟར་འོང་བ་ཡིན། །དེས་ན་སྐྱེས་བུའི་རྩལ་ཅི་ཡོད་ཀྱིས་
ལམ་གྱི་རིམཔ་ལ་འབད་པར་བྱ་སྟེ། །ཕུ་ཆུང་བས་སྤྱན་སྔ་བ་ལ། །མངོན་པར་ཤེས་པ་ལྔ་ཐོབ་པ་དང་། །རིག་པའི་གནས་ལྔ་ལ་མཁས་པ་དང་། གྲུབ་ཆེན་བརྒྱད་ཐོབ་པ་རྣམས་གྲངས་མེད་པ་ཞིག་བྱས་

ཏེ་འཁོར་བ་ལས་མ་འཕགས། །ལམ་གྱི་རིམ་པ་ལ་ངེས་པ་རྙེད་ན་ངེས་པར་འཁོར་བ་ལས་བཟློག་སྟེ་མཆི་གསུང་བ་ལྟར་རོ། །དེ་ལྟར་ན་བཀའ་ཐམས་ཅད་གདམས་པར་ཤར་བ་ནི་བཀའ་གདམས་ཡིན་ལ། དེ་ཡང་ལམ་གྱི་རིམ་པ་འདིས་གདམས་པར་འཆར་
བར་བྱེད་པའི་ཕྱིར་བཀའ་གདམས་ཞེས་བྱ་ཞིང་། །བཀའ་གདམས་ཀྱི་ངེས་པའི་ཚིག་ཀྱང་དེ་ཡིན་ནོ། །དེ་ཡང་སྤྱན་སྔ་རིན་ཆེན་འཕེལ་ཞེས་གྲགས་པ་དེས་སྤྱན་གཡས་ནས་མལ་གྲོ་རྒྱལ་སྟེང་ལ་ཐེགས་པའི་བཤུལ་ལམ་འོལ་ཁར་བརྒྱུད་དུས། རྗེ་རིན་པོ་ཆེའི་དྲུང་དུ་མཇལ་
བས། །རྗེའི་ཞལ་ནས། བཀའ་གདམས་ཞེས་བྱ་བའི་དོན་དེ་ཅི་ཡིན་ཞེས་གསུངས་པས། སྤྱན་སྔས། ལགས། རྒྱལ་བའི་བཀའ་ལས་ཡི་གེ་ན་གཅིག་ཀྱང་གཞག་ཏུ་མེད་པར་གདམས་ངག་ཏུ་གོ་བ་ལ་ཟེར
་བ་ཡིན་ཞུས་པས། དེ་ཡིན་དེ་ཡིན་ཞེས་མཉེས་པའི་སྟངས་ཆེན་པོ་མཛད། །སང་ཆོས་གྲྭར་ཕེབས་དུས་འཁོར་རྣམས་ལ་མདང་དགེ་བའི་བཤེས་གཉེན་རིན་ཅེན་འཕེལ་གྱིས་ཁོ་བོ་ལ་དམ་པའི་ཆོས་ཀྱི་སྐྱེས་ཆེན་པོ་
ཁྱེར་བྱུང་གསུངས། ཇི་ལྟར་ལགས་ཞུས་པས། ངེད་ཀྱིས་ཁོང་ལ་བཀའ་གདམས་ཀྱི་དོན་གོ་དྲིས་པས། །རྒྱལ་བའི་བཀའ་ལས་ཚིག་གཅིག་ཀྱང་
གཞག་ཏུ་མེད་པར་གདམས་ངག་ཏུ་འཆར་བ་ཅིག་ཡིན་ཟེར་ཏེ། དེ་ཤིན་ཏུ་ཡིན་པར་འདུག་ཅེས་གསུངས་སོ། །ལམ་གྱི་རིམ་པ་འདི་ལ་མཚན་གྱི་རྣམ་གྲངས། །བསྟན་པའི་རིམ་པ། །བསྟན་པའི་སྲོལ་ཀ་བསྟན་པའི་འཇུག་ངོགས། སྐྱེས་བུ་ཆེན་པོའི་ཆོས་ལུགས། །ཤིང་རྟ་
ཆེན་པོའི་ལམ་སྲོལ། སྐྱེས་བུ་གསུམ་གྱི་ལམ་རིམ་ཞེས་ཀྱང་འབྱུང་ངོ་། །དམ་པ་ཁ་ཅིག་གི་ཞལ་ནས། ཚོགས་སུ་གསུངས་པ་ལ་པསྟན་པའི་རིམ་པ། །ལྐོག་ཆོས་སུ་མཛད་པ་ལ་ལམ་རིམ་ཞེས་གསུངས། བཤེས་གཉེན་ལ་ལའི་ཞལ་ནས། འཁྲིད་ཡིག་ཏུ་མཛད་པ་ལ་ལམ་རིམ། །
དེའི་རྒྱབ་ཆོས་སུ་མཛད་པ་ལ་བསྟན་རིམ་ཞེས་གསུང་ཡང་། གདམས་ངག་འདིའི་ལུགས་ཀྱིས་ལེགས་པར་གསུངས་པའི་གསུང་རབ་ཐམས་ཅད་མན་ངག་ཏུ་འཁྲིད་པར་མཛད་ན། །མན་ངག་དང་དེའི་རྒྱབ་ཆོས་ཞེས་སོ་སོར་མཛད་པ་ནི་མི་འཐད་པར་གོ་ལགས། ཇོ་བོ་སྙེ་ཐང་ན་བཞུགས་པའི་

ཚེ་སློབ་མ་རྣམས་ཀྱིས་ཇོ་བོའི་གསུང་ལ་གཅེས་སྤྲས་སུ་མཛད་པས། འདི་དག་བླ་མའི་བཀའ་ལ་དམ་པར་མཛད་པ་ཞིག་སྣང་ཟེར་བས། བཀའ་དམ་པ་ཞེས་ཀྱང་བླ་མ་ཁ་ཅིག་གསུང་ངོ་། །བཤེས་གཉེན་སྟོན་པ་སོགས་བཀའ་གདམས་གོང་མརྣམས་གསང་སྔགས་ཟབ་མོ་ལ་ནང་དུ་ཐུགས་དམ་མཛད་ཀྱང་།
བསྟན་པ་སྤྱི་ཁྱབ་ཏུ་སྡེ་སྣོད་གསུམ་གྱི་ལམ་སྲོལ་སྐྱོང་ཞིང། ཐེག་པ་ཆེན་པོ་གསང་སྔགས་ལ་བཀའ་དམ་དོག་ཆེ་བས་དེའི་ངོས་ནས་ཀྱང་བཀའ་དམ་གྱི་སྒྲ་བཤད་དུ་ཡོད་དམ་སྙམ། །བླ་མ་ཕལ་ཆེར་གྱི་བཞེད་པས། །བཀའ་གདམས་ཀྱི་མེས་པོ་འབྲོམ་སྟོན་གྱིས་ཇོ་བོའི་བཀའ་བཞིན་ལྷ་བཞི་
ཆོས་གསུམ་སྟེ་ལྷ་ཆོས་བདུན་ལྡན་དུ་གདམ་ང་མཛད་པས་བཀའ་གདམས་ཞེས་བྱ་བ་ཡིན་ཞེས་གསུང་ངོ་། །ལྷ་དང་ཆོས་ལ་གདམ་ང་ཇི་ལྟར་མཛད་པའི་ཚུལ་ནི་གླེགས་བམ་གྱི་ལེ་ལག་ཕུ་ཆུང་བའི་བཀའ་གདམས་ལྷ་ཆོས་བདུན་ལྡན་དུ་རྒྱས་པར་མཛད་ཡོད་པ་ལས་ཤེས་པར་
བྱའོ། །ལྷ་བཞི་ནི་བསྟན་པ་འདིའི་གཙོ་བོ་ཤཱཀྱའི་རྒྱལ་པོ་དང་། །བོད་ཁམས་ཀྱི་ལྷ་ཐུགས་རྗེ་ཅན་དང་། །ཇོ་བོའི་ཐུགས་དམ་འཕྲིན་ལས་ཀྱི་ལྷ་ཇོ་མོ་སྒྲོལ་མ་དང་། །བདུད་ལས་རྣམ་པར་རྒྱལ་བའི་ཇོ་བོ་མི་གཡོ་བ་རྣམས་སོ། །ཆོས་གསུམ་ནི་སྡེ་སྣོད་གསུམ་ཡིན་ལ། །
དེས་བརྗོད་བྱ་བསླབ་པ་གསུམ་ཡང་མཚོན་པས། ལྷ་བཞིས་ལུས་དང་། སྡེ་སྣོད་གསུམ་གྱིས་ངག་དང་། བསླབ་པ་གསུམ་གྱིས་སེམས་བརྒྱན་པར་བྱེད་དེ། །ལྷ་བཞི་ལུས་ཀྱི་གནས་སོ་སོར་སྒོམ་ཚུལ་ཞིག་ཀྱང་ཡོད་པར་འདུག་གོ །དེ་ལ་གཞན་དག་ལམ་གྱི་རིམ་པའི་མན་ངག་བཀའ་གདམས་ཉིད་ཡིན་ན་ཁྱེད་ཀྱི་
བཀའ་གདམས་དེ་རྒྱ་མ་ཆུང་ངམ། ཆོས་སྡེ་སྣོད་གསུམ་དུ་ཡང་ཇི་ལྟར་འགྱུར་སྙམ་ན། །སྡེ་སྣོད་གསུམ་གདམས་པར་འཆར་བྱེད་ནི་བསྟན་པའི་རིམ་པ་འམ་ལམ་གྱི་རིམ་པ་འདི་ཡིན་པས་བཀའ་གདམས་དངོས་ནི་དེ་ཉིད་ཡིན་ལ། །དེས་འཁྲིག་ཚུད་པ་ལ་ནི་ནང་
རིག་པའི་བསྟན་བཅོས་ཐམས་ཅད་གདམས་པར་འཆར་བར་སྔར་བཤད་ཟིན་པས། ལམ་རིམ་གྱི་གདམས་པ་ཐེབས་པ་ལ་ནི་སྡེ་སྣོད་གསུམ་པོ་ཐམས་ཅད་བཀའ་གདམས་སུ་ལེགས་པར་འོང་བ་ཡིན་ཏེ། །པོ་ཏོ་སྐོར་བ་ཀུན་ལ་བྱ་སྒྲུང་ཚུན་ཆད་སྣང་གྲགས་མ་ལུས་པ་གདམས་པར་ཤར་བ་ཡིན་སྐད། དེས་ན་ལམ་གྱི་རིམ་པ་འདིར་བསྟན་པའི་ཆོས་ཐམས་ཅད་མ་འདུས་

པ་མེད་པས། ཆོས་ཐམས་ཅད་ཀྱི་སྡོམ་ཡང་ཡིན་འདི་ཉིད་ལ་བརྟེན་ཏེ་སྡེ་སྣོད་མ་ལུས་པ་གོ་བར་འགྱུར་བས་ཆོས་སྒོ་བརྒྱད་ཁྲི་བཞི་སྟོང་གི་ལྡེ་མིག་ཀྱང་ཡིན་ནོ། །པོ་ཏོ་བའི་མན་ངག་གཅེས་བསྡུས་ལས། ལམ་རིམ་ཁྲིད་པ་འམ། །ལམ་སྒྲོན་
ཚར་རེ་ཐོས་ནས་སངས་རྒྱས་ཀྱི་ཆོས་མ་ལུས་པའི་ལུང་ཐོབ་པ་ཡིན་ལགས། །ཞེས་གསུངས་པ་དང་། པ་ཏོ་བ་ཡབ་སྲས་ཀྱི་རྣམ་ཐར་མཛེས་པའི་པདྨོའི་འགྲེལ་པར། བྱ་འཆད་ཀ་བས། །ཤར་བ་པ་ལ་བོད་དུ་འགྱུར་ཚད་ཀྱི་ཆོས་ལ་ལོངས་སྤྱོད་པར་ཞུས་པས། ལམ་རིམ་གྱི་ལྐོག་ཁྲིད་ཚར་བས་ཀྱང་ལུང་ཐོབ་
པ་ཡིན་མོད་ཀྱི། །འོ་ན་ཡང་བོད་དུ་འགྱུར་ཚད་ལ་ལོངས་སྤྱོད་ཅིག་ཅེས་གསུང་ས་པ་ལྟ་བུའོ། །ཞེས་གསུངས་ཤིང་། བྱ་འཆད་ཀྱི་མགུར་ལས་ཀྱང་། གྲུབ་མཐའ་བཞི་དང་ལམ་རིམ་གྱིས། །སྡེ་སྣོད་མཐའ་དག་གཏན་ལ་འབེབས། །ཚད་མ་ཀུན་ཇི་ལྟར་དགྱེས་དགྱེས་མཛོད། །
ཅེས་དང་། །དགེ་བཤེས་སྟོད་ལུང་པ་ཆེན་པོ་དེ་བསྟན་རིམ་གསུང་བའི་དུས་ན། །ང་ཆོས་ཀྱི་གཡག་པོ་ཆེ་བཤའ་བ་ཡིན་ཞེས་གསུང་བ་དང་། །ཡང་ཁོང་གི་ཞལ་ནས། །ངས་བསྟན་པའི་རིམ་པ་འདི་བཤད་པའི་དུས་ན་འཛམ་བུ་གླིང་འདིའི་ཕྱི་རྒྱབ་ལ་ཡོད་པའི་པོ་ཏི་དང་གླེགས་བམ་གྱི་
རྟོག་པ་ལ་བན་རྒན་སེ་བོ་འདིས་ངའི་དོན་ཐམས་ཅད་འཆད་ན་སྙམ་ནས་འདར་རྒུར་རེ་ཡོད་པ་ཡིན་ཞེས་གསུང་ངོ་། །སངས་རྒྱས་དབོན་སྟན་གྱི་ཞལ་ནས་ཀྱང་། །དེས་ན་རང་ཅག་བཀའ་གདམས་པ། །ཚོགས་སུ་བཤད་པ་ལམ་རིམ་ཡིན། །ལྐོག་ཏུ་འཁྲིད་དང་བསྒོམ་པ་ཡང་། །ལམ་གྱི་རིམ་པ་
ཁོ་ན་ཡིན། །པོ་ཏོ་བ་ནས་བརྒྱུད་པ་རྣམས། །པོ་ཏི་བྱུང་བཤད་བྱེད་པ་ཡང་། །ལམ་རིམ་སྤྲོས་པ་བཤད་པ་ཡིན། །ཤ་བོ་སྒང་པའི་བློ་སྦྱོང་ཡང། །ལམ་གྱི་རིམ་པའི་ལེ་ལག་ཡིན། །སྐྱེས་བུ་གསུམ་དང་རིམ་གྱིས་པ། །དེ་རྣམས་ཐམས་ཅད་ལམ་རིམ་ཡིན། །ལོག་པའི་གདམས་
ངག་ཅི་ཡང་མེད། །འདི་བས་ལྷག་པའི་གདམས་ངག་དེ། །དུས་གསུམ་སངས་རྒྱས་ཐམས་ཅད་ཀྱི། །རིང་ལའང་མ་བྱུང་སྤྱན་སྔ་གསུངས། །ཁོང་གིས་བསྒོམས་ནས་ཉམས་སུ་མྱོང་། །ངེས་ཤེས་སྐྱེས་པས་དེ་ལྟར་འོང་། །འོ་ཅིས་མ་བསྒོམས་ཉམས་མྱོང་མེད། །ངེས་པའི་ཤེས་པ་མ་ཐོབ་པས། །འདི་བས་

ལྷག་པའི་གདམས་ངག་ཅིག །ཅི་ཡང་བྱ་རང་མི་དགོས་ཤིང་། །སྒྲུབ་ཀྱང་མི་དགོས་ལ་འུར་དུ། །སངས་རྒྱ་བ་ཡི་གདམས་ངག་ཅིག །ག་ཤེད་ཅིག་ན་ཡོད་སྙམ་སྟེ། །དེ་ལྟ་བུ་མེད་སྐྱེས་བུ་ཀུན། །བཀའ་གདམས་དགེ་བཤེས་གོང་མ་རྣམས། །འདི་ལ་ཐུགས་དམ་མཛད་པས་ན། །
དངོས་གྲུབ་ཐོབ་ནས་བདེ་བར་གཤེགས། །འུ་ཅག་ད་ལྟ་ལམ་རིམ་ལ། །སྒོམ་དུ་མ་མཐོང་གསང་སྔགས་སམ། །མཐོ་མཐོ་བོ་ལ་དགའ་དགའ་བྱེད། །གྲུབ་པ་མ་ཐོབ་དེས་ལན་པས། །དེས་ན་རབ་ཏུ་བྱུང་བ་རྣ་མས། །ལམ་གྱི་རིམ་པ་ཨེན་རེ་སྒོམས། །འདི་ལ་སོ་ཞིག་མ་ཐེབས་ན། །
ཆོས་པ་བཟང་པོ་འོང་ཐབས་མེད། །འདི་བསྒོམས་རྒྱུད་ལ་སྐྱེས་པ་ན། །ཆོས་པ་སྒོམ་ཆེན་དགེ་བཤེས་དང་། །བྱང་ཆུབ་སེམས་དཔའ་ཞིག་འོང་བས། །རྟག་ཏུ་ལམ་གྱི་རིམ་པ་སྒོམས། །ནང་དུ་བློ་སྣའི་འཕེལ་འགྲིབ་ལྟོས། །རང་ལ་བློ་སྐྱེད་ཅི་བྱུང་ལྟོས། །ཞེས་
གསུངས་པ་དང་། རྗེ་བཙུན་ཙོང་ཁ་པའི་ཞལ་ནས། དཔལ་མར་མེ་མཛད་ཡེ་ཤེས་ཀྱི་གདམས་པ་བྱང་ཆུབ་ལམ་གྱི་རིམ་པའི་མན་ངག་འདི་གསུང་རབ་དགོངས་འགྲེལ་གྱི་བསྟན་བཅོས་མན་ངག་མཐའ་དག་ལམ་གྱི་རིམ་པ་གཅིག་ཏུ་དྲིལ་
ནས་སྟོན་པར་སྣང་བས། །འཆད་ཤེས་པ་དང་ཉན་ཤེས་པ་གཉིས་ཀྱིས་བཤད་ཅིང་ཉམས་སུ་བླངས་ན་མན་ངག་ཆང་ཆུང་དུ་མ་ཟད། །